Správa Komisie Rade a Európskemu parlamentu o vývoji Schengenského informačného systému druhej generácie (SIS II) - Správa o pokroku za obdobie január 2008 – jún 2008 /* KOM/2008/0710 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 10.11.2008 KOM(2008) 710 v konečnom znení SPRÁVA KOMISIE RADE A EURÓPSKEMU PARLAMENTU o vývoji Schengenského informačného systému druhej generácie (SIS II) Správa o pokroku za obdobie január 2008 – jún 2008 OBSAH 1. Úvod 4 2. Stav projektu 4 2.1. Pokrok v sledovanom období 4 2.1.1. Všeobecný harmonogram SIS II: 4 2.1.2. Prípravy na prechod na nový systém: 5 2.1.2.1. Harmonogram prechodu na nový systém a právne nástroje 5 2.1.2.2. Harmonogram prechodu na nový systém a špecifikácia prevodníka 5 2.1.3. Inštalácia siete: 5 2.1.4. Skúšky centrálneho SIS II: 5 2.1.5. Skúška zahŕňajúca členské štáty: 5 2.1.5.1. Skúška pripojiteľnosti 6 2.1.5.2. Skúška zhody 6 2.1.5.3. Skúšky operačných systémov 6 2.1.6. Prevádzkové riadenie: 6 3. Riadenie 7 3.1. Riadenie projektu 7 3.1.1. Harmonogram: 7 3.1.2. Riziká: 7 3.1.3. Rada pre riadenie projektu: 7 3.1.4. Finančné riadenie: 7 3.2. Stretnutia 8 3.2.1. Stretnutia výboru SIS II: 8 3.2.2. Plánovanie na vnútroštátnej úrovni a koordinácia 8 3.2.3. Stretnutia Rady: 8 4. Priority budúceho vykazovaného obdobia 9 4.1. Skúšky 9 4.1.1. Predbežná systémová preberacia skúška: 9 4.1.2. Prípravy na všeobecnú skúšku: 9 4.2. Vývoj v súvislosti s prechodom na nový systém 9 4.3. Prevádzkové riadenie: 9 4.4. Bezpečnosť a ochrana údajov 10 5. Záver 10 1. ÚVOD Táto správa o pokroku opisuje prácu, ktorú Komisia vykonala v prvej polovici roka 2008 v súvislosti s vývojom Schengenského informačného systému druhej generácie (SIS II). V súlade s článkom 6 nariadenia (ES) č. 2424/2001 zo 6. decembra 2001[1] o vývoji druhej generácie Schengenského informačného systému (SIS II) sa táto správa predkladá Rade a Európskemu parlamentu. Táto správe je zároveň správou o stave skúšok podľa nariadenia Rady (ES) č. 189/2008 a rozhodnutia Rady 2008/173/ES o skúškach Schengenského informačného systému druhej generácie (SIS II). Projekt SIS II je rozdelený do troch fáz. Fáza 1 sa týkala návrhu systému a bola ukončená pred týmto vykazovaným obdobím. Vo fáze 2 prebieha vývoj a skúšanie centrálneho systému, ktoré predstavujú značnú časť terajšej práce, a budú pravdepodobne dokončené do konca roka 2008. Fáza 3 sa týka konečných skúšok a činností súvisiacich s prechodom zo SIS 1+, ktorý je používaný v súčasnosti, na SIS II. Prípravné práce na prechod na nový systém už v súčasnosti prebiehajú. S cieľom poskytnúť úplný obraz o rozsahu činností spojených s projektom SIS II táto správa zahŕňa aj riadenie potenciálnych rizík, ako aj finančné, prevádzkové a projektové riadenie. 2. STAV PROJEKTU 2.1. Pokrok v sledovanom období 2.1.1. Všeobecný harmonogram SIS II: Po úspešnom uskutočnení SISone4ALL a následnom zrušení kontrol na hraniciach v nových členských štátoch, Rada pre spravodlivosť a vnútorné veci prijala vo februári 2008 záver, že harmonogram SIS II by sa mal upraviť tak, aby Rada mohla očakávať začiatok prevádzky SIS II do septembra 2009. V prvých mesiacoch tohto vykazovaného obdobia sa útvary Komisie v úzkej spolupráci s odborníkmi z členských štátov a skupinou „Priatelia SIS II“[2] zameriavali na revíziu harmonogramu SIS II. Pri príprave tohto časového rozvrhu bolo zistené, že viacero otvorených otázok súvisiacich s harmonogramom SIS II je potenciálne časovo náročných alebo zahŕňa iné významné riziko. Ide napríklad o: - vývoj prevodníka na prechod zo SIS 1+ na SIS II, - prechod počas obdobia prázdnin, - použitie externých dodávateľov. Tieto a iné otázky boli podrobne prediskutované v rámci skupiny „Priatelia SIS II“, ako aj príslušných prípravných orgánov Rady a na stretnutiach Rady v apríli a júni 2008. 2.1.2. Prípravy na prechod na nový systém: 2.1.2.1. Harmonogram prechodu na nový systém a právne nástroje Komisia (s účasťou krajín SIS1+) zabezpečí, že centrálne prvky SIS II a spojenia s vnútroštátnymi systémami budú preskúšané a funkčné do konca roka 2008. Toto je konečný dátum pre Komisiu na ukončenie vývoja centrálnych prvkov SIS II. Projekt SIS II však ide nad rámec vývoja týchto ústredných prvkov. V roku 2009 budú prebiehať skúšky centrálneho SIS II ako celku s vnútroštátnymi aplikáciami. Komisia predložila návrh rozhodnutia Rady a nariadenia Rady, ktorý bude upravovať právny rámec pre prechod zo SIS 1+ na SIS II, ako aj konečné skúšky SIS II. Dňa 16. apríla 2008 prijala Komisia návrhy na právne nástroje pre prechod z prostredia SIS 1+ na technické prostredie SIS II, ktoré sú v súčasnosti predmetom rozhovorov v Rade a Parlamente. 2.1.2.2. Harmonogram prechodu na nový systém a špecifikácia prevodníka Pokiaľ ide o všeobecný prístup k prechodu zo SIS 1+ na SIS II existuje zhoda o tom, že prechod sa uskutoční ako jednorazové prepnutie vnútroštátnych systémov. Úspech SISone4All si však vyžaduje prechod oveľa väčšieho počtu členských štátov a používateľov, ako sa pôvodne predpokladalo. Rada 28. februára 2008 potvrdila prístup k prechodu zo SIS 1+ na SIS II, ktorý poskytuje náhradnú možnosť s postupným prechodom umožňujúcim riešenie neočakávaných problémov. Na tento účel vyzvala Rada Komisiu, aby poskytla prevodník, ktorý by sa mal použiť len krátkodobo a ktorý by mal prepojiť SIS 1+ a SIS II a zabezpečiť fungovanie SIS za akýchkoľvek podmienok. Každý členský štát alebo používateľ, ktorý by sa s takýmito ťažkosťami stretol, by mal takúto situáciu vyriešiť hneď ako je to možné. 2.1.3. Inštalácia siete: Projekt SIS II zahŕňa zabezpečenie rozsiahlej komunikačnej siete, ktorá spĺňa požiadavky na dostupnosť, bezpečnosť, územné pokrytie a úroveň služieb a umožňuje komunikáciu medzi vnútroštátnymi a centrálnymi systémami[3]. Centrálna jednotka a záložná centrálna jednotka sú pre členské štáty dostupné od konca roka 2007 a v súčasnosti všetky členské štáty a terajší používatelia majú svoje hlavné a záložné prevádzky pripojené na sieť s–Testa. Švajčiarsko sa pripojilo na sieť s-Testa 3. júna 2008. 2.1.4. Skúšky centrálneho SIS II: Skúška systémových riešení bola navrhnutá s cieľom overiť, či je centrálny SIS II v hlavnej prevádzke v súlade s technickou špecifikáciou. Tieto skúšky sa uskutočnili bez vnútroštátnych systémov a boli ukončené v decembri 2007 a schválené začiatkom roka 2008. 2.1.5. Skúška zahŕňajúca členské štáty: V súčasnosti existujú tri typy skúšok, ktoré sa uskutočňujú s účasťou členských štátov alebo používateľov. Pri skúške pripojiteľnosti sa overuje schopnosť pripojenia vnútroštátnych systémov SIS II na centrálny systém SIS II. Skúškou zhody sa na základe súboru vopred určených testovacích prípadov dohodnutých s členskými štátmi overuje vzájomná komunikácia medzi každým vnútroštátnym systémom SIS II a centrálnym systémom SIS II samostatne. Keďže vnútroštátne systémy môžu mať v každom členskom štáte iné charakteristiky (napr. použitie vnútroštátnej kópie), súbor vopred určených testovacích prípadov sa líši podľa profilu členského štátu. Skúškou prevádzkového systému sa overuje, či centrálny systém môže fungovať so súborom pripojených vnútroštátnych systémov. Tejto fázy skúšok sa namiesto simulátorov zúčastňujú členské štáty a používatelia. Napriek určitým zmenám podrobného harmonogramu, skúšky doteraz prebiehajú podľa plánu. 2.1.5.1. Skúška pripojiteľnosti Pri skúške pripojiteľnosti sa overuje schopnosť pripojenia vnútroštátnych systémov SIS II na centrálny systém SIS II. K 30. júnu 2008 bol stav takýto: Týchto 24 členských štátov a používateľov ukončilo neformálne skúšky pripojiteľnosti: AT, DE, PT, LU, EL, IT, SI, SK, IS, FI, NO, HU, NL, CZ, LT, DK, ES, CY, SE, BE, PL, EE, MT, LV. Týchto päť členských štátov a používateľov uskutočňovalo skúšky pripojiteľnosti: Eurojust, Europol, FR, IE, UK. Títo používatelia neformálne skúšky pripojiteľnosti ešte nezačali uskutočňovať: CH. 2.1.5.2. Skúška zhody Skúškou zhody sa na základe súboru vopred určených testovacích prípadov dohodnutých s členskými štátmi overuje pre každý vnútroštátny systém samostatne vzájomná komunikácia medzi vnútroštátnymi systémami SIS II a centrálnym systémom SIS II. Keďže vnútroštátne systémy môžu mať v každom členskom štáte iné charakteristiky (napr. použitie vnútroštátnej kópie, nakladenie s biometrickými údajmi), súbor vopred určených testovacích prípadov sa líši podľa profilu členského štátu. Osemnásť členských štátov sa v súčasnosti zúčastňuje skúšky zhody: Prvá skupina tvorená jedenástimi členskými štátmi (SE, NO, PT, IT, FI, HU, EL, NL, CY, DE, AT) skúšky zhody vo veľkej miere ukončila. Druhá skupina tvorená týmito siedmimi členskými štátmi (DK, LT, EE, ES, IS, LU, LV) začala skúšky zhody uskutočňovať nedávno a v ostatných členských štátoch je začatie skúšok zhody naplánované v blízkej budúcnosti. Cieľovým termínom pre ukončenie skúšky zhody vo všetkých členských štátoch je október 2008. 2.1.5.3. Skúšky operačných systémov Pri skúškach operačných systémov sa overuje centrálny systém spolu so súborom pripojených vnútroštátnych systémov. Tejto fázy skúšok sa namiesto simulátorov zúčastňujú členské štáty a používatelia. Cieľom týchto skúšok je zabezpečiť, aby centrálny systém pri použití skutočného systému spĺňal funkčné a technické požiadavky. Fáza skúšok operačných systémov sa začala 21. mája 2008. Funkčnej skúšky operačných systémov sa zúčastnilo deväť členských štátov a používateľov (AT, CY, DE, IT, NL, PT, SE, EL, NO). Pre uskutočnenie tejto fázy skúšok sa vyžadovala účasť šiestich členských štátov. Hoci je ukončenie skúšok operačného systému plánované na koniec augusta 2008, začínajú byť zrejmé obavy pokiaľ ide o stabilitu centrálneho systému. 2.1.6. Prevádzkové riadenie: Vzhľadom na súčinnosť medzi riadením SIS a riadením Vízového informačného systému (VIS) sú prípravy na prevádzkové riadenie na dobrej ceste. V krajinách, v ktorých sa nachádza hlavný systém (Francúzsko) a záložný systém (Rakúsko), je ešte potrebné uzavrieť viaceré zmluvy o poskytovaní služieb s vnútroštátnymi orgánmi na prechodné obdobie, kým nebude vytvorené dlhodobé riadenie SIS II. Druhá zmluva s Francúzskom o zabezpečení zamestnancov v hlavnej prevádzke a o školení zamestnancov v prevádzkach SIS II bola podpísaná a v krátkom čase začnú rokovania o tretej zmluve o činnostiach vykonávaných francúzskymi orgánmi v súvislosti s prípravou na spustenie systému. V marci 2008 bola vytvorená riadiaca skupina pre prevádzkové riadenie (tvorená Komisiou, Francúzskom a hlavným zmluvným dodávateľom) a počas tohto vykazovaného obdobia sa stretla trikrát s cieľom prediskutovať aktuálne otázky a zabezpečiť, aby prípravy na prevádzkové riadenie prebiehali podľa plánu. Bolo tiež zadané vypracovanie návrhu organizácie prevádzkového riadenia, pri ktorom sa posudzuje súčasné organizačné usporiadanie v Štrasburgu a požadované organizačné usporiadanie SIS II a VIS. 3. RIADENIE 3.1. Riadenie projektu 3.1.1. Harmonogram: Úplný harmonogram SIS II bol schválený Radou 5. júna 2008. 3.1.2. Riziká: Počas stretnutia skupiny „Priateľov SIS II“ sa skonštatovalo, že harmonogram obsahuje dve hlavné riziká: prvým rizikom je začiatok fázy, v ktorej sa uskutočňuje skúška fungovania centrálneho systému s vnútroštátnymi systémami, pričom by na centrálnej alebo vnútroštátnej úrovni mohli stále existovať chyby; druhým je skutočnosť, že dodatočné verzia technických špecifikácií sa v roku 2009 pred začatím fázy prechodu nepredpokladá. Túto analýzu rizík Komisia v plnom rozsahu uznáva. 3.1.3. Rada pre riadenie projektu: Okrem útvarov Komisie a projektových dodávateľov sú na stretnutia rady pre riadenie projektu pozvaní aj zástupcovia nemeckého, portugalského, slovinského a francúzskeho predsedníctva a zástupca C.SIS. Táto skupina rieši otázky vyplývajúce zo zmlúv a monitoruje výsledky a hlavné míľniky projektu. Počas tohto vykazovaného obdobia sa rada stretla štyrikrát. 3.1.4. Finančné riadenie: Celková výška finančných prostriedkov vyčlenená na činnosť SIS II v rámci všeobecného rozpočtu pre rok 2008 predstavuje 26 620 000 EUR. Komisia prijala 21. decembra 2007 rozhodnutie o financovaní, ktoré zahŕňalo rozpočet pre SIS II v celkovej výške 19 000 000 EUR (prevádzkové výdavky Schengenského informačného systému a iné prevádzkové výdavky, ktoré môžu vyplynúť z tohto začlenenia) a 7 620 000 EUR pre SIS 1+ (inštalácia komunikačnej infraštruktúry pre SIS 1+ a prevádzka a riadenie komunikačnej infraštruktúry pre SIS 1+). Keďže rozpočet pre SIS 1+ vo výške 7 620 000 EUR sa na túto činnosť, ktorá bola začiatkom roka 2008 prevzatá Radou, nepoužije, bola táto suma prevedená v prospech SIS II na dodatočné činnosti požadované Radou. Ďalšou hlavnou zložkou výdavkov SIS II v roku 2008 sú prípravy na prevádzkové riadenie, školenia a nástroje, sieť, prípravy na odovzdanie znalostí zdrojového kódu, zmluvy s Francúzskom a Rakúskom v rámci prípravy na prevádzkové riadenie, externá pomoc pre rozvoj a kontrolu kvality, zmeny SIS II, štúdie, služby právneho poradenstva, informačná kampaň, inštalácia, prevádzka a riadenie komunikačnej infraštruktúry pre prostredie SIS. Z celkových rozpočtových prostriedkov určených na SIS II bolo viazaných 54,60 % a výška platieb predstavuje 27,31 % platobných rozpočtových prostriedkov. 3.2. Stretnutia Projekt SIS II zahŕňa Komisiu, ako aj členské štáty a môže byť úspešný len vtedy, ak vnútroštátne systémy SIS II budú vytvorené a pripojené včas. Pravidelné stretnutia a mechanizmy podávania správ sú základnými prvkami účinného riadenia projektu, pričom pokrok bude závisieť od transparentného podávania správ členskými štátmi o všetkých problémoch, s ktorými sa na vnútroštátnej úrovni stretli. 3.2.1. Stretnutia výboru SIS II: Komisii pri vývoji SIS II pomáha výbor SIS II. V období od januára do júna 2008 sa uskutočnili štyri stretnutia výboru SIS II. Okrem pravidelných stretnutí výboru SIS II sa organizujú stretnutia s odborníkmi z členských štátov, ktorých predmetom sú podrobné technické záležitosti. Tieto stretnutia sa zvyčajne zameriavajú na otázky vyplývajúce z osobitných výsledkov projektov. - Poradná skupina pre skúšky (TAG) poskytuje výboru SIS II stanoviská o záležitostiach týkajúcich sa organizácie, uskutočňovania a interpretácie skúšok. Táto skupina sa stretla počas tohto vykazovaného obdobia dvadsaťštyrikrát. - Rada pre riadenie zmien (CMB) poskytuje poradenstvo v oblasti klasifikácie, kvalifikácie a potenciálneho vplyvu nápravy nahlásených problémov. Táto pracovná skupina, ktorá podáva správy výboru SIS II, sa počas vykazovaného obdobia stretla päťkrát. - Výbor SIS II zriadil v októbri 2007 pracovnú skupina pre prechod, ktorá má za úlohu vypracovať ucelenú stratégiu a plán na vysokej úrovni pre včasnú prípravu a uskutočnenie prechodu zo SIS 1+ na SIS II vrátane analýzy rizík a pohotovostného plánu. Mandát pracovnej skupiny pre prechod sa skončil v decembri 2007. S cieľom pokračovať v činnosti súvisiacej s touto dôležitou tematikou sa uskutočnilo sedem seminárov o prechode na nový systém. 3.2.2. Plánovanie na vnútroštátnej úrovni a koordinácia V rámci výboru SIS II je vytvorená pracovná skupina národných projektových manažérov z členských štátov. Účelom stretnutí tejto skupiny je riešenie otázok súvisiacich s podrobným plánovaním, rizikami a činnosťami na centrálnej, ako aj vnútroštátnej úrovni. Počas tohto vykazovaného obdobia sa skupina stretla štyrikrát. Členské štáty boli požiadané, aby predkladali mesačné správy, ktorých cieľom je poskytnúť podrobné a aktuálne informácie o stave vývoja. Existujú však členské štáty, v prípade ktorých stav vývoja vnútroštátneho systému nie je známy, čo môže ovplyvniť ukončenie skúšok SIS II. Počas stretnutie národných projektových manažérov v januári 2008 v Štrasburgu navštívili zástupcovia členských štátov hlavnú prevádzku, v ktorej sa bude nachádzať centrálny SIS II. 3.2.3. Stretnutia Rady: Útvary Komisie sa každý mesiac zúčastňujú stretnutí pracovných skupín Rady zodpovedných za Schengenský informačný systém a predkladajú im ústne správy o pokroku dosiahnutom v projekte SIS II a súvisiacich rizikách. Útvary Komisie tiež poskytujú mesačné písomné správy o pokroku a rizikách súvisiacich s projektom SIS II výboru SIS II. Na zasadnutiach Rady pre spravodlivosť a vnútorné veci 28. a 29. februára 2008, 17. a 18. apríla 2008 a 5. a 6. júna 2008, ako aj na všetkých stretnutiach výboru zriadeného podľa článku 36 Zmluvy o EÚ boli predložené informácie o súčasnom stave projektu SIS II. 4. PRIORITY BUDÚCEHO VYKAZOVANÉHO OBDOBIA 4.1. Skúšky Na zabezpečenie toho, aby boli všetky prvky SIS II dostatočne spoľahlivé a efektívne, sú potrebné rozsiahle skúšky. V druhej polovici roka 2008 zostane, podobne ako v tomto vykazovanom období, hlavnou prioritou z hľadiska úsilia a pracovného zaťaženia uskutočňovanie skúšok. 4.1.1. Predbežná systémová preberacia skúška: Predbežná systémová preberacia skúška je zásadným krokom vyplývajúcim zo zmluvy, ktorý bude viesť k predbežnému systémovému prebratiu centrálneho SIS II. Cieľom skúšky je preukázať, že SIS II je schopný fungovať v rámci dohodnutých obmedzení aj pri záťaži zo strany najmenej 15 členských štátov. Prípravy na túto skúšku sa formálne začali prezentáciou na stretnutí skupiny národných projektových manažérov a formálnym stretnutím s členskými štátmi 18. júna 2008. Počas tohto stretnutia s členskými štátmi boli podrobne prediskutované prípravy na plánovanie predbežnej systémovej preberacej skúšky a cieľom diskusií bolo vytvoriť dokumentáciu a postupy potrebné na uskutočňovanie skúšky. Tento proces bude pokračovať počas niekoľkých nasledujúcich mesiacov a bude ukončený v septembri 2008. 4.1.2. Prípravy na všeobecnú skúšku: Cieľom všeobecnej skúšky je overenie, či fungovanie celého SIS II, teda centrálneho systému a vnútroštátnych systémov a aplikácií, zodpovedá aspoň SIS 1+. V súčasnosti prebiehajú diskusie o tom, ako čo najlepšie posúdiť výsledky skúšky. 4.2. Vývoj v súvislosti s prechodom na nový systém Vývoj prevodníka pre prechod sa uskutoční v budúcom vykazovanom období. Členské štáty súhlasili s poskytnutím kľúčových technických detailov SIS 1+ na podporu tejto činnosti. 4.3. Prevádzkové riadenie: Rokovania o druhej zmluve s Rakúskom o školení a ďalších službách pred spustením systému a úloha Francúzska ako správcu záložnej centrálnej jednotky v Salzburgu budú predmetom budúceho stretnutia medzi Komisiou, Francúzskom a Rakúskom. Aby Komisia mohla ukončiť opatrenia v dostatočnom predstihu pred dátumom spustenia, bude s odborníkmi z členských štátov konzultovať úroveň služieb, ktorú očakávajú. Začiatkom júla 2008 budú predložené Komisii návrhy hlavného zmluvného dodávateľa o pláne riadenia služieb informačných technológií, v ktorom budú uvedené napr. požadované profily, skúsenosti, množstvo zamestnancov, či organizačné jednotky zamestnancov SIS II v centrálnej prevádzke 4.4. Bezpečnosť a ochrana údajov Pripravuje sa spoločná návšteva zamestnancov EDPS[4] a útvarov Komisie v podpornom prevádzkovom centre siete v Bratislave. Táto návšteva sa uskutoční v októbri 2008. Medzi zamestnancami EDPS a útvarmi Komisie sa uskutočňujú pravidelné dvojstranné stretnutia, na ktorých sa diskutuje o otázkach súvisiacich so SIS II. V najbližších mesiacoch sa Komisia bude pripravovať na inšpekciu EDPS v centrálnej jednotke v Štrasburgu. Táto inšpekcia je plánovaná pred prvým prevodom osobných údajov do centrálneho systému SIS II. 5. ZÁVER Vývojová fáza projektu SIS II zostáva úlohou s mnohými výzvami. Skúšky na zabezpečenie pripojenia a zhody medzi centrálnym SIS II a vnútroštátnymi SIS systémami sa začali. Medzi hlavné výzvy patrí v súčasnosti zabezpečenie včasného vývoja prevodníka pre prechod na nový systém a kontinuita rôznych režimov skúšok. [1] Ú. v. ES L 328 z 13. decembra 2001, zmenené a doplnené nariadením Rady č. 1988/2006, Ú. v. EÚ L 411/1 z 30. decembra 2006 (zmeny a doplnenia nariadenia z roku 2006 sa netýkajú článku 6). [2] Rada vytvorila skupinu „Priatelia SIS II“ vo februári 2008 s cieľom sledovať implementáciu SIS II v členských štátoch. Skupina je tvorená zástupcami na vysokej úrovni z Českej republiky, Nemecka, Španielska, Francúzska, Talianska, Holandska, Rakúska, Poľska, Portugalska, Slovinska, Fínska, Švédska a Nórska. [3] Potrebné opatrenia na použitie šifrovacej jednotky pre SIS II musia byť uskutočnené. [4] Európsky dozorný úradník pre ochranu údajov.